અમેરિકાના નોર્થ વિસ્કોન્સિનના વિવિધ ત્રણ વિસ્તારમાં બનેલી ફાયરિંગની ઘટનામાં એક ઘટના મેરાથન બેન્ક ઉપરાંત એક કાનૂની પેઢી અને અન્ય એક ઘટના એપાર્ટમેન્ટ કોમ્પ્લેક્સ પરિસરમાં બની હોવાનું બહાર આવ્યું હતું. અત્રે ઉલ્લેખનીય છે કે બ્રિટનમાં થયેલા આતંકવાદી હુમલા બાદ અમેરિકામાં બનેલી આ ત્રણ ઘટનાથી આતંકવાદીઓએ હુમલો કર્યાની આશંકા સેવવામાં આવતી હતી, પરંતુ તપાસ અધિકારીઓએ આ ઘટનામાં આતંકવાદીઓનો કોઈ હાથ નહિ હોવાનું જણાવ્યું છે. આ ઘટનામાં સ્વાત ટીમના એક અધિકારીનું મોત થયું છે, જોકે આ ઘટના બાદ પોલીસ અધિકારીઓએ જણાવ્યું કે આ ઘટનાથી આમ જનતાને કોઈ જ ખતરો નથી, જોકે અધિકારીઓએ આ હુમલામાં માર્યા ગયેલા લોકો તેમજ આ હુમલામાં કોનો હાથ હોઈ શકે તે અંગે કોઈ માહિતી આપી ન હતી. ન્યાય વિભાગની અપરાધિક તપાસ શાખાના ઉપપ્રશાસક જોસેફ સ્મિથે જણાવ્યું કે આ મામલે લગભગ 100 અધિકારી તપાસ કરી રહ્યા છે.